b"\n_START_ARTICLE_\nThese Are the Days of Our Lives\n_START_SECTION_\nVideospot\n_START_PARAGRAPH_\nVideospot za to pesem je bil zadnji video posnetek, v katerem je nastopal frontman Freddie Mercury, ki je bil v \xc4\x8dasu nastajanja v zadnjem stadiju Aidsa. Ve\xc4\x8dino posnetkov, uporabljenih v spotu, sta ustvarila Rudi Dolezal in Hannes Rossacher iz avstrijske produkcijske hi\xc5\xa1e DoRo Productions 30. maja 1991._NEWLINE_Na snemanju so bili prisotni Mercury, Taylor in John Deacon, kitarista Briana Mayja pa so posneli kasneje, saj je bil takrat ravno v tujini na promocijski turneji. Posnet je v \xc4\x8drno-beli tehniki, s \xc4\x8demer je skupina \xc5\xbeelela nekoliko prikriti kako o\xc4\x8ditno je bilo takrat Mercuryjevo fizi\xc4\x8dno stanje zaradi Aidsa. Le-to je bilo v sredi\xc5\xa1\xc4\x8du medijske pozornosti \xc5\xbee ve\xc4\x8d kot eno leto, \xc4\x8drno-bel pa je bil \xc5\xbee njihov prej\xc5\xa1nji videospot za pesem\xc2\xa0\xc2\xbbI'm Going Slightly Mad\xc2\xab. Kasneje so pri\xc5\xa1li v javnost barvni posnetki skupine med snemanjem videospota, na katerih je o\xc4\x8ditno, kako slabotno je Mercury takrat zares izgledal._NEWLINE_V spotu Mercury nosi svoj priljubljeni telovnik s slikami ma\xc4\x8dk, ki ga je zanj naredil dober prijatelj. Na koncu, vedo\xc4\x8d, da se bo kmalu poslovil, pogleda naravnost v kamero in za\xc5\xa1epeta\xc2\xa0\xc2\xbbI still love you\xc2\xab, kar so bile njegove zadnje besede pred kamero._NEWLINE_Razli\xc4\x8dica videospota za ameri\xc5\xa1ki trg je vsebovala tudi nekaj animiranih posnetkov, ki so jih ustvarili Disneyjevi animatorji (zalo\xc5\xbeba Hollywood Records, ki je zastopala skupino v Severni Ameriki, je podru\xc5\xbenica The Walt Disney Company). V Evropi je iz\xc5\xa1la\xc2\xa0\xc2\xbb\xc4\x8dista\xc2\xab\xc2\xa0razli\xc4\x8dica brez animacij. \xc5\xa0e tretja razli\xc4\x8dica je iz\xc5\xa1la leta 1992 z namenom promocije kompilacije Classic Queen v ZDA, ta je zdru\xc5\xbeevala posnetke skupine iz obdobja med 1973 in 1991 ter posnetke iz ameri\xc5\xa1ke razli\xc4\x8dice videospota."